Zákon o whistlebloweroch poskytuje ochranu oznamovateľom závažnej protispoločenskej činnosti, priznáva oznamovateľovi právo žiadať odmenu za jej oznámenie, určuje povinnosť zamestnávateľov určiť osobu alebo orgán zodpovedný za vybavovanie podnetov a vydať vnútorný predpis upresňujúci podrobnosti vybavovania podnetov a určuje povinnosti štátu v oblasti prevencie, vzdelávania a výchovy.

Závažnou protispoločenskou činnosťou sú najmä trestné činy korupcie (prijímanie úplatku, podplácanie, kupovanie voličských hlasov, kupovanie športových výsledkov a pod.), machinácie pri verejnej dražbe alebo verejnom obstarávaní, podvody spojené s eurofondami, no tiež ďalšie trestné činy, pri ktorých je horná hranica trestnej sadzby viac ako 3 roky. Čo sú takmer všetky trestné činy, spáchané závažnejším spôsobom alebo vo väčšom rozsahu. Závažnou protispoločenskou činnosťou sú aj správne delikty s hornou hranicou pokuty najmenej 50.000 eur. Takými sú napríklad výroba a predaj závadnej vody, potravín, liekov a pod.

Ochrana sa oznamovateľovi poskytuje počas celého trestného alebo správneho konania a spočíva v zákaze zamestnávateľovi robiť akékoľvek právne úkony alebo vydávať rozhodnutia v pracovnoprávnom vzťahu, na ktorých by sa vopred nedohodol so zamestnancom, alebo na ktoré by mu vopred nedal súhlas inšpektorát práce. Jedná sa napríklad o výpoveď, preradenie zamestnanca na inú prácu, nariadenie čerpania dovolenky a pod.

Odmena môže byť poskytnutá oznamovateľovi na základe jeho žiadosti až do výšky 50 násobku minimálnej mzdy (aktuálne 21.750 eur).

Oznamovateľ má tiež právo, aby mu Centrum právnej pomoci poskytlo pomoc, napríklad formou zastupovania v súdnom konaní.